**8/2018.**

**JEGYZŐKÖNYV**

*Üllés Nagyközségi Önkormányzat Képviselő-testületének*

*2018. április 24-i nyílt üléséről*

*Njt. nyilvántartási szám: /2018.*

*Njt-ben rögzítve: 2018. május*

Mellékletek:

1. Meghívó
2. Jelenléti ívek

3,)Döntés az „Egészségház felújítása és átalakítása Üllésen” című, TOP-4.1.1-15-CS1-2016-00010 kódszámú pályázat tárgyában megindított közbeszerzési eljárás eredményéről

4.)Jegyzék név szerinti szavazásról

5.)Beszámoló a lejárt határidejű határozatok végrehajtásáról

6.) Tájékoztató az Ügyrendi Bizottság 2017. évi átruházott hatásköreinek gyakorlásáról

7.)Tájékoztató a Pénzügyi Bizottság 2017. évi átruházott hatásköreinek gyakorlásáról

8.)Tájékoztató a polgármester és a jegyző 2017. évi átruházott hatásköreinek gyakorlásáról

9.) Beszámoló az Üllési Polgármesteri Hivatal 2017. évi tevékenységéről

10.) Háziorvosokkal és fogorvossal kötött feladatellátási szerződések módosítása

11.) PB nyílt ülés jegyzőkönyve

Üllés Nagyközségi Önkormányzat Képviselő-testületének

2018. április 24-i nyílt ülésén meghozott

**H A T Á R O Z A T O K**

**58/2018.(IV.24.)önkormányzati határozat**  4.o.

**Tárgy:** A Képviselőtestület 2018. április 24-i nyílt ülésének napirendi pontjai

**59/2018.(IV.24.)önkormányzati határozat**  7.o

**Tárgy**: Döntés az „Egészségház felújítása és átalakítása Üllésen” című, TOP-4.1.1-15-CS1-2016-00010 kódszámú pályázat tárgyában megindított közbeszerzési eljárás eredményéről

**60/2018.(IV.24.) önkormányzati határozat** 8.o.

**Tárgy**: Tájékoztató lejárt határidejű képviselőtestületi határozatok végrehajtásáról

**61/2018. (IV.24.) önkormányzati** határozat 9.o.

**Tárgy:** Tájékoztató az Ügyrendi Bizottság 2017. évi átruházott hatásköreinek gyakorlásáról

**62/2018.(IV.24.)önkormányzati határozat**  10.o.

**Tárgy:** Tájékoztató a Pénzügyi Bizottság 2017. évi átruházott hatásköreinek gyakorlásáról

**63/2018.(IV.24.)önkormányzati határozat**  11.o.

**Tárgy:** Tájékoztató a polgármester 2017. évi átruházott hatásköreinek gyakorlásáról

**64/2018.(IV.24.)önkormányzati határozat**  11.o.

**Tárgy:** Tájékoztató a jegyző 2017. évi átruházott hatásköreinek gyakorlásáról

**65/2017.(IV.24.)önkormányzati határozat**  13.o.

**Tárgy**: Beszámoló az Üllési Polgármesteri Hivatal 2017. évi tevékenységéről

**66/2018. (IV. 24.) önkormányzati határozat** 14.o.

**Tárgy:** Czékusné Dr. Csonka Erika háziorvosi alapellátási tevékenységre szóló egészségügyi feladatellátási szerződésének módosítása

**67/2018. (IV. 24.) önkormányzati határozat** 15.o.

**Tárgy:** Dr. Ország Orsolya háziorvosi alapellátási tevékenységre szóló egészségügyi feladatellátási szerződésének módosítása

**68/2018. (IV. 24.) önkormányzati határozat** 16.o.

**Tárgy:** Dr. Huri és Dr. Vezendi Egészségszolgáltató Bt. fogorvosi alapellátási tevékenységre szóló egészségügyi feladatellátási szerződésének módosítása

**Jegyzőkönyv**

Készült: az Üllés Nagyközségi Önkormányzat Képviselőtestületének 2018. április 24-i ülésén.

Helye: Polgármesteri Hivatal, Tárgyaló

Jelen vannak: Nagy Attila Gyula polgármester, Juhász Attila alpolgármester, Barna Dániel, Dudás János, Fodorné Bodrogi Judit, képviselők

Távolmaradt képviselők: Dr. Faragó-Mészáros Judit, Németh László képviselők

Tanácskozási joggal meghívottak közül jelen van:

Dr. Borbás Zsuzsanna jegyző, Weszely Tamás közbeszerzési tanácsadó, Czékus Péter műszaki ügyintéző

Jegyzőkönyvvezető: Balogh Márta igazgatási előadó

Nagy Attila Gyula polgármester: köszönti a nyílt ülés résztvevőit.

A Jelenléti ív alapján megállapítja, hogy a Képviselőtestület 7 tagjából 5 fő jelen van, így az ülést határozatképesnek nyilvánítja és azt megnyitja.

Javasolja a napirendek sorrendjének módosítását oly módon, hogy a meghívóban 7.) pontban szereplő napirendet elsőként tárgyalják, a további sorrend változatlanul hagyása mellett.

Van-e valakinek észrevétele, javaslata?

Amennyiben nincs, úgy javasolja a napirendek elfogadását a fent említett módon, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**58/2018.(IV.24.)önkormányzati határozat**

**Tárgy:** A Képviselőtestület 2018. április 24-i munkaterv szerinti, nyílt ülésének napirendi pontja

**H A T Á R O Z A T**

Üllés Nagyközségi Önkormányzat Képviselőtestülete a Képviselőtestület 2018. április 24-i munkaterv szerinti,nyílt ülésének napirendjét az alábbiak szerint határozza meg:

**1.) Döntés az „Egészségház felújítása és átalakítása Üllésen” című, TOP-4.1.1-15-CS1-2016-00010 kódszámú pályázat tárgyában megindított közbeszerzési eljárás eredményéről**

1. Előadó: Nagy Attila Gyula polgármester

**2.)Beszámoló a lejárt határidejű határozatok végrehajtásáról**

Előadó: Nagy Attila Gyula polgármester

**3.) Tájékoztató az Ügyrendi Bizottság 2017. évi átruházott hatásköreinek gyakorlásáról**

 Előadó: Nagy Attila Gyula polgármester

**4.) Tájékoztató a Pénzügyi Bizottság 2017. évi átruházott hatásköreinek gyakorlásáról**

Előadó: Nagy Attila Gyula polgármester

**5.)** **Tájékoztató a polgármester és a jegyző 2017. évi átruházott hatásköreinek gyakorlásáról**

Előadó: Nagy Attila Gyula polgármester és Dr. Borbás Zsuzsanna jegyző

**6.) Beszámoló az Üllési Polgármesteri Hivatal 2017. évi tevékenységéről**

 Előadó: Dr. Borbás Zsuzsanna jegyző

**Aktuális kérdések**

**7.) Háziorvosokkal és fogorvossal kötött feladatellátási szerződések módosítása**

Előadó: Nagy Attila Gyula polgármester

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**1.) Napirend**

**Döntés az „Egészségház felújítása és átalakítása Üllésen” című, TOP-4.1.1-15-CS1-2016-00010 kódszámú pályázat tárgyában megindított közbeszerzési eljárás eredményéről**

Előadó: Nagy Attila Gyula polgármester

*(az előterjesztés a jegyzőkönyv 3. és 4. számú melléklete)*

Nagy Attila Gyula polgármester: a napirendet a Pénzügyi Bizottság is áttekintette. Átadja a szót Fodorné Bodrogi Juditnak, a bizottság elnökének.

Fodorné Bodrogi Judit PB elnök: a bizottság a T-Complex Ing Szolgáltató és Tanácsadó Kft-t javasolja nyertesként kihirdetni.

Nagy Attila Gyula polgármester: az Egészségház fejlesztését célzó pályázatot még tavaly megnyerték. A TOP pályázati támogatás 71.988.700 Ft, a legjobb ajánlatot adó cég 84.999.220 Ft-os ajánlatot adott. A beruházáshoz még tovább 13 millió Ft-os többletforrás biztosítása szükséges. A hiányzó összegből 10 millió Ft-ot már betervezett az idei költségvetésbe, így csak 3 millió Ft plusz pénzt kell biztosítani. Az ajánlatkérést 5 cégnek küldték meg, erre 4 cég nyújtotta be ajánlatát – az 5., a Bozsity Bt. elkésett. Jelen állapot szerint feltételes eredményt tudnak hirdetni.

A részletek ismertetésére felkéri Weszely Tamás közbeszerzési szakértőt.

Weszely Tamás közbeszerzési szakértő: a felkért 5 cég közül 4 cég nyújtotta be ajánlatát határidőre. Az ajánlatokat megvizsgálták és 3 céget hiánypótlásra szólítottak fel, ezek határidőre beérkeztek.

A beérkezett dokumentumok alapján megállapítható, hogy a 3 ajánlat csak feltételesen érvényes, mert a referencia igazolást nem nyújtották. Nyilatkoztak azonban arról, hogy amennyiben ők lesznek a nyertesek, akkor majd benyújtják. A képviselők kaptak egy táblázatot, melyen az értékelési szempontokat összevetve a legmagasabb pontszámmal a T-Complex Ing Szolgáltató és Tanácsadó Kft. szerepel. A kft nyújtotta a legalacsonyabb összegű ajánlatot, illetve a leghosszabb jótállási határidőt. Mivel a kft referencia igazolást nem nyújtott be, így őt még az eredményhirdetés előtt fel kell szólítani, ennek pótlására. A cég által adott ajánlat 13 millió Ft-tal magasabb, mint a rendelkezésre álló TOP pályázati forrás. Az önkormányzat képviselőtestülete kétfajta döntést hozhat: vagy kiegészíti a hiányzó 13 millió Ft-tal a kivitelezési költségvetést, vagy eredménytelennek nyilvánítja az eljárást. Ha úgy dönt, hogy kiegészíti, akkor ezzel egyidejűleg felkéri a polgármestert arra, hogy kérje be az alkalmasság igazolását az ajánlattevőtől. Az igazolás benyújtását követően lehet az eljárás eredményét kihirdetni.

Nagy Attila Gyula polgármester: az elfogadható ajánlatot tevő cégeket „körbejárta”. A Miksi Bau Kft-t ismeri, dolgozik a környéken. A T-Complex Ing Szolgáltató és Tanácsadó Kft. az egyházmegyének több projektjében is részt vett, elégedettek a munkájukkal. Azt, hogy a helyi illetőségű Bozsity Bt nem nyújtotta be időben ajánlatát, nagyon sajnálja, – bár dolgoznak együtt a tornaterem felújításán – a jó kapcsolat reméli, továbbra is fent marad. A kivitelezéshez többletforrást kell biztosítani. Amit előzményként tudni kell: 2 éve nyújtották be a TOP-os pályázataikat, az eredményre sokat vártak. Az elmúlt nyáron tudták meg, hogy a pályázat nyert, azonban ekkor nem tudtak felkészülni a kezdésre. Az orvosok kérésére – érthető okok miatt - a téli hónapokban nem kezdtek neki. Most még időben vannak. Ha május elején átadják a munkaterületet, akkor a kivitelezés október 31-re elkészül. Nem kis beruházásról van szó. Az elmúlt 2 évben az építőiparban – az anyagok, illetve a munkadíj tekintetében - közel 30 %-os árnövekedés alakult ki, így minimális műszaki tartalommal és plusz forrás hozzáadásával tudják csak megvalósítani a kivitelezést. Az orvosokkal leegyezették a költözést. A két háziorvos a Déryné Kulturális Központban – a Kisteremben, illetve a Multimédia teremben - kap helyet, ezt az orvosok elfogadták. A tanácsadóval mi a helyzet?

Czékus Péter műszaki ügyintéző: a védőnő valószínűleg a Babarczi János féle házban kap helyet.

Nagy Attila Gyula polgármester: az épület elfogadható állapotban van, használható. A Máltai Szeretetszolgálat Üllési csoportja az óvoda mellett, a Farkas házban kapott helyet. A program lezárultával a Babarczi féle házzal további tervek vannak, vendégházat és egy bemutató kádárműhelyt szeretnének kialakítani Leaderes pályázat által.

Barna Dániel képviselő: az említett hiányzó 13 millió Ft rendelkezésre áll?

Nagy Attila Gyula polgármester: igen. Eredetileg 10 millió Ft az idei költségvetésbe már betervezésre került, a 3 millió Ft-ot pedig a Tartalék terhére tudnak biztosítani.

Nagy Attila Gyula polgármester: döntsenek a nyertes ajánlattevő kiválasztásáról.

Dr. Borbás Zsuzsanna jegyző: a közbeszerzési törvény alapján a határozati javaslatról név szerinti szavazással kell dönteni, A TOP-4.1.1-15-CS1-2016-00010 kódszámú, „Egészségház felújítása és átalakítása Üllésen” című, pályázat tárgyában megindított közbeszerzési eljárásban.

Kéri, szavazzanak: „igen”, „nem”, vagy „tartózkodás” szavazattal.

*A név szerinti szavazásról Jegyzék készült, mely a képviselőtestületi jegyzőkönyv 4 számú mellékletét képezi.*

Nagy Attila Gyula polgármester: megállapítja a szavazás eredményét: a Képviselőtestület 5 igen szavazattal a határozati javaslatot elfogadja, és az alábbi határozatot hozza:

**59/2018. (IV. 24.) önkormányzati határozat**

**Tárgy**: Döntés a Egészségház felújítása és átalakítása Üllésen” című , TOP-4.1.1-15-CS2-2016-00010 kódszámú pályázat tárgyában kiírt közbeszerzési eljárás eredményéről

**H A T Á R O Z A T**

1. Üllés Nagyközségi Önkormányzat Képviselő-testülete a Bírálóbizottság egyhangú javaslatát figyelembe véve az ajánlattételi felhívásban rögzítettek alapján a benyújtott ajánlatokat érvényesnek nyilvánítja.
2. A Képviselő-testülete a Bírálóbizottság javaslata alapján megállapítja, hogy az értékelési szempontokra figyelemmel a legkedvezőbb ajánlatot a T-Complex Ing Szolgáltató és Tanácsadó Kft. (6725 Szeged Mátyás tér 23.) nyújtotta be.
3. A Képviselő-testület az értékelési szempontokra figyelemmel a legkedvezőbb ajánlatot elfogadja, és a rendelkezésre álló forrást bruttó 13.010.520,- Ft-tal kiegészíti az Önkormányzat 2018. évi költségvetésének Tartaléka terhére.
4. A Képviselő-testület felhatalmazza a közbeszerzési eljárásban megbízott felelős akkreditált közbeszerzési tanácsadót, hogy az értékelési szempontokra figyelemmel legkedvezőbbnek tekinthető ajánlat esetében az alkalmasság igazolására szólítsa fel az ajánlattevőt.
5. A Képviselő-testület megállapítja, hogy az eljárás nyertes a T-Complex Ing Szolgáltató és Tanácsadó Kft. (6725 Szeged Mátyás tér 23.) ajánlattevő, azzal a feltétellel, hogy a Kbt. 69. (4) bekezdés alapján az Ajánlatkérő felhívására benyújtja az alkalmasság igazolására szolgáló dokumentumokat.
6. A Képviselő-testület felhatalmazza a Polgármestert, hogy a Kbt. 96. § (4) bekezdés alapján küldött felhívásra érkező dokumentumok alapján- a Bírálóbizottsági döntést követően – vizsgálja meg és állapítsa meg az értékelési szempontokra figyelemmel legkedvezőbbnek tekinthető ajánlat T-Complex Ing Szolgáltató és Tanácsadó Kft. (6725 Szeged Mátyás tér 23.) ajánlattevő alkalmasságát (vagy alkalmatlanságát).
7. A Képviselő-testület felkéri a Polgármester, hogy a döntésről tájékoztassa az Ajánlattevőket és gondoskodjon az eljárás eredményére vonatkozó tájékoztató (írásbeli összegezés) hirdetmény megjelentetéséről.

**Határidő:** Írásbeli összegezés megjelenésétől számított 60 nap

**Felelős:** Nagy Attila Gyula polgármester

**Határozatról értesül:**

1) Nagy Attila Gyula polgármester

2) Dr. Borbás Zsuzsanna jegyző

3) Fáncsik Judit pénzügyi-gazdálkodási csoportvezető

4) Ajánlattevők

5.) Irattár

*(Weszely Tamás közbeszerzési tanácsadó távozik az ülésteremből)*

**2.)Napirend**

**Beszámoló a lejárt határidejű határozatok végrehajtásáról**

Előadó: Nagy Attila Gyula polgármester

*(az előterjesztés a jegyzőkönyv 5. számú melléklete)*

Nagy Attila Gyula polgármester: mindenki megkapta az előterjesztést. Ebben szerepelnek azok a határozatok, amelyet a testület meghozott, illetve azok végrehajtása is.

Kérdés, észrevétel van-e? Ha nincs, javasolja a határozati javaslat elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**60/2018.(IV.24.) önkormányzati határozat**

**Tárgy**: Tájékoztató lejárt határidejű képviselőtestületi határozatok végrehajtásáról

**H A T Á R O Z A T**

Üllés Nagyközségi Önkormányzat Képviselőtestülete a „Tájékoztató lejárt határidejű képviselőtestületi határozatok végrehajtásáról” szóló polgármesteri beszámolót áttekintette, és azt a melléklet szerint elfogadja.

Határidő: -

Felelős: Vassné Balogh Márta igazgatási ügyintéző

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**3.) Napirend**

**Tájékoztató az Ügyrendi Bizottság 2017. évi átruházott hatásköreinek gyakorlásáról**

 Előadó: Nagy Attila Gyula polgármester

*(az előterjesztés a jegyzőkönyv 6. számú melléklete)*

Nagy Attila Gyula polgármester: a tájékoztatót a képviselők megkapták. Az Ügyrendi Bizottság elnökének van-e szóbeli kiegészíteni valója?

Dudás János ÜB elnök: nincs.

Nagy Attila Gyula polgármester: szeretné megköszönni, és további jó munkát kívánni a bizottság tagjainak.

Kérdés, észrevétel van-e az anyaggal kapcsolatosan?

Amennyiben nincs, úgy javasolja a Tájékoztató elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**61/2018. (IV.24.) önkormányzati határozat**

**Tárgy:** Tájékoztató az Ügyrendi Bizottság 2017. évi átruházott hatásköreinek gyakorlásáról

**H A T Á R O Z A T**

Üllés Nagyközségi Önkormányzat Képviselőtestülete az Ügyrendi Bizottság 2017. évi átruházott hatásköreinek gyakorlásáról szóló tájékoztatót a melléklet szerint - elfogadásra javasolja.

Határidő: -

Felelős: Balogh Márta igazgatási ügyintéző

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Borbás Zsuzsanna jegyző
3. Dudás János bizottság elnöke
4. Irattár

**4.) Napirend**

**Tájékoztató a Pénzügyi Bizottság 2017. évi átruházott hatásköreinek gyakorlásáról**

Előadó: Nagy Attila Gyula polgármester

*(az előterjesztés a jegyzőkönyv 7. számú melléklete)*

Nagy Attila Gyula polgármester: a tájékoztatót a képviselők megkapták. A bizottság elnökének van-e szóbeli kiegészítése?

Fodorné Bodrogi Judit PB elnök: nincs.

Nagy Attila Gyula polgármester: kérdés, észrevétel van-e az anyaggal kapcsolatosan? A bizottságnak köszöni, és további jó munkát kíván.

Kérdés, észrevétel van-e az anyaggal kapcsolatosan? Amennyiben nincs, úgy javasolja a Tájékoztató elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**62/2018.(IV.24.)önkormányzati határozat**

**Tárgy:** Tájékoztató a Pénzügyi Bizottság 2017. évi átruházott hatásköreinek gyakorlásáról

**H A T Á R O Z A T**

Üllés Nagyközségi Önkormányzat Képviselőtestülete a Pénzügyi Bizottság 2017. évi átruházott hatáskörök gyakorlásáról szóló tájékoztatóját áttekintette és az abban foglaltakat – a melléklet szerint - elfogadásra javasolja.

Határidő: -

Felelős: Fáncsik Judit pénzügyi-gazdálkodási csoportvezető

Erről jegyzőkönyvi kivonaton értesítést kap:

1. Nagy Attila Gyula polgármester
2. Dr. Borbás Zsuzsanna jegyző
3. Fodorné Bodrogi Judit bizottság elnöke
4. Irattár

**5.)Napirend**

**Tájékoztató a polgármester és a jegyző 2017. évi átruházott hatásköreinek gyakorlásáról**

Előadó: Nagy Attila Gyula polgármester és Dr. Borbás Zsuzsanna jegyző

*(az előterjesztés a jegyzőkönyv 8. számú melléklete)*

Nagy Attila Gyula polgármester: a tájékoztatót – melyben mind a polgármester, mind a jegyző által végzett tevékenység szerepel - a képviselők megkapták. Kérdés, észrevétel van-e az anyaggal kapcsolatosan?

Amennyiben nincs, úgy javasolja először a Képviselőtestület által polgármesterre átruházott hatáskörök gyakorlásáról szóló Tájékoztató elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**63/2018.(IV.24.)önkormányzati határozat**

**Tárgy:** Tájékoztató a polgármester 2017. évi átruházott hatásköreinek gyakorlásáról

**H A T Á R O Z A T**

Üllés Nagyközségi Önkormányzat Képviselőtestülete a polgármester 2017. évi átruházott hatásköreinek gyakorlásáról szóló tájékoztatót áttekintette, és az abban foglaltakat – a melléklet szerint - elfogadásra javasolja.

Határidő: -

Felelős: Nagy Attila Gyula polgármester

Erről jegyzőkönyvi kivonaton értesítést kap:

1. Nagy Attila Gyula polgármester
2. Irattár

Nagy Attila Gyula polgármester: javasolja a Képviselőtestület által jegyzőre átruházott hatáskörök gyakorlásáról szóló Tájékoztató elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**64/2018.(IV.24.)önkormányzati határozat**

**Tárgy:** Tájékoztató a jegyző 2017. évi átruházott hatásköreinek gyakorlásáról

**H A T Á R O Z A T**

Üllés Nagyközségi Önkormányzat Képviselőtestülete a jegyző 2017. évi átruházott hatásköreinek gyakorlásáról szóló tájékoztatót áttekintette, és az abban foglaltakat – a melléklet szerint - elfogadásra javasolja.

Határidő: -

Felelős: Nagy Attila Gyula polgármester

Erről jegyzőkönyvi kivonaton értesítést kap:

1. Dr. Borbás Zsuzsanna jegyző
2. Irattár

**6.)Napirend**

**Beszámoló az Üllési Polgármesteri Hivatal 2017. évi tevékenységéről**

 Előadó: Dr. Borbás Zsuzsanna jegyző

 *(az előterjesztés a jegyzőkönyv 9. számú melléklete)*

Nagy Attila Gyula polgármester: a tájékoztatót a képviselők megkapták. A beszámoló széleskörű, jól összeállított anyag. Az anyagból látszik, volt mivel foglalkozni 2017-ben. A hivatalnak és a kormányablaknak helyet adó épület 2017-ben megújult, megszépült.

Dudás János ÜB elnök: nagyon alapos, nagy terjedelmű anyag, irodákra lebontva. A pályázatírási iroda beszámolójában felsorolt pályázatok között van az EFOP-153 – hagyományos, éves rendezvényeink támogatása - 31 millió Ft támogatási összeggel. Az ő „olvasatában” ebbe a projektbe beleférne a falunap az egészségvédelmi hét, az Advent, Idősek Világnapi ünnepsége stb.

Kérdése, a támogatást 2017-ben felhasználták teljesen?

Nagy Attila Gyula polgármester: ez a pályázat 3 éves lefutású. A költségvetést módosítani kell majd, a projektbe tervezett nagyrendezvényeik költségei az önkormányzat éves költségvetésébe is betervezésre kerültek. Mivel a rendezvényköltségeket mindkét helyre tervezték az önkormányzati költségvetésből azok összege átcsoportosítható lesz egyéb más fejlesztésre. A projektből rendezvényekre, foglalkoztatásra, kommunikációra, működésre, fejlesztésre lesz pénz.

Dudás János ÜB elnök: akkor, ha jól látja, az idei falunapi költségvetést is támogatja a program. Olyan információi vannak, hogy a Déryné Kulturális Központ igazgatójának nagyon „élére” kell rakni a pénzt. Mint a falunapi lovasrendezvény lebonyolítói – nem kértek ebédet, nem kértek semmit - 1 zsugor ásványvizet kértek, de az igazgató közölte, sajnos nem futja a keret. Jó lenne, ha azok, akik ingyen dolgoznak, tesznek a közért, legalább ennyit kapnának.

Nem szeretett volna az igazgató háta mögött „árulkodni”, de nehezményezi ezt a helyzetet. Egy zsugor ásványvíz nem egy óriási költség.

Fodorné Bodrogi Judit PB elnök: ő is fültanúja volt egy esetnek. Vérvételt szervezett a Véradó Állomás, melynek dolgozói kávét szerettek volna inni, és az igazgató, úgy adott nekik kávét, ha azt 100 Ft ellenében kifizetik. Nem hiszi el, hogy ezt a helyzetet másként nem lehetett volna megoldani.

Nagy Attila Gyula polgármester: az igazgatót szereti, mivel az intézményt rendben tartja, bár néha nagyon is. Kéri, máskor neki szóljanak, ha esetlegesen ilyen helyzetbe kerülnek. A „filléreskedést” nem tartja jónak, különösen akkor, ha erre van forrás.

Dudás János ÜB elnök: igen, egyetért a polgármesterrel, az igazgató precíz, igyekszik mindent rendben tartani. Még egyszer bocsánatot kér, hogy észrevételét az igazgató jelenléte nélkül jelezte, de több rugalmasságot kér.

A hivatali beszámolóhoz visszatérve, köszöni a hivatal dolgozóinak és irányítóinak a munkájukat.

Barna Dániel képviselő: az országgyűlési választások kapcsán az ő és az akkor szolgálatot teljesítő polgárőr társai véleményét tolmácsolja: a jegyzőnő határozott, ugyanakkor udvarias stílusa, hozzáállása nagyon tetszik nekik. A tapasztalatai nemcsak a választásokra korlátozódnak, bármilyen üggyel kapcsolatosan elmondható ez.

Dr. Borbás Zsuzsanna jegyzőnő: köszöni, a választásokkal kapcsolatosan mindenki tette a dolgát.

Nagy Attila Gyula polgármester: kérdés, észrevétel van-e az anyaggal kapcsolatosan?

Amennyiben nincs, úgy javasolja annak elfogadását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**65/2017.(IV.24.)önkormányzati határozat**

**Tárgy**: Beszámoló az Üllési Polgármesteri Hivatal 2017. évi tevékenységéről

**H A T Á R O Z A T**

Üllés Nagyközségi Önkormányzat Képviselőtestülete az Üllési Polgármesteri Hivatal 2017. évi tevékenységéről készült beszámolót áttekintette, és azt elfogadja.

Határidő: azonnal

Felelős: Dr. Borbás Zsuzsanna jegyző

Erről jegyzőkönyvi kivonaton értesítést kap:

1)Dr. Borbás Zsuzsanna jegyző

2) Irattár

**7.) Napirend**

**Háziorvosokkal és fogorvossal kötött feladatellátási szerződések módosítása**

Előadó: Nagy Attila Gyula polgármester

*(az előterjesztés a jegyzőkönyv 10. számú melléklete)*

Nagy Attila Gyula polgármester: az előterjesztést megkapták. A szerződésmódosításokban – az Egészségház felújítási munkálatainak idejére - a rendelési helyszíneinek változása jelenik meg.

Dr. Borbás Zsuzsanna jegyző: pontosítással szeretne élni. Dr. Ország Orsolya szerződésmódosításánál - az Előzmények részben javítást eszközölne: az alapszerződést nem 1995-ben, hanem 2012. október 11-én kötötte. A módosítás csak és kizárólag a rendelési helyszínváltozást tartalmazza. A két háziorvos esetében a helyszín a Déryné Kulturális Központ két terme, a fogorvos esetében pedig a szegedi magánrendelője – utóbbi esetében célszerű az előzetes időpontegyeztetés. A helyszínváltozásról az Üllési Körképben tájékoztató cikk fog megjelenni.

Nagy Attila Gyula polgármester: a helyszínváltozás „karcosabb” része a fogorvosi ellátásé. A betegek eddig sem voltak maximálisan elégedettek. A fogorvos a tb-s ellátásra nagyon sokára tud csak időpontot adni. A szegedi helyszín okozhat problémákat, de a fogorvosi szék áthelyezése beüzemelése bonyolult lenne. A széket erre a rövid időre nem tudják máshol beüzemelni. Az önkormányzat a legtöbb kritikát biztos ezen a vonalon fogja kapni.

Dudás János ÜB elnök: a lakosok jelzései alapján mondja, a doktor úr eleve úgy igyekszik rendezni a dolgokat, hogy a beteget ne tb kezelés keretében kelljen neki ellátni. Igazából személyesen nem a fogorvossal van gondja, hanem a rendszerrel, ami ezt lehetővé teszi. Esetében a magánpraxis élvez prioritást. Amennyiben Vezendi doktor úr hozzájárul ahhoz, hogy az Üllési Körkép következő számában tájékoztassák a lakosságot, hogy mely kezelések illetnék meg ingyen a lakosságot, tegyék meg. Nemcsak neki, hanem a többségnek fogalmas sincs erről. Nyilván az újságcikk nyomán a doktor úr nem fog javítani az ellátáson, a hozzáállásán, de mégis a lakosok legyenek tisztában a jogaikkal, lehetőségeikkel.

A háziorvosok gigászi munkát végeznek a lakosok egészségi állapotának fenntartása érdekében. Amikor ők már nem tudnak mit kezdeni a beteggel és kénytelenek tovább küldeni, onnantól kezdődik a katasztrófa. Nem létezik, hogy ezt az illetékes politikusok nem látják, nem tudják, nem érzékelik. Sajnos a gazdasági és a politikai elitnek nincs kapcsolata ezzel az ellátó rendszerrel. Az egészségügyi oktatás, egyetem lehet világhírű, az orvosokkal nincs gond, csak a rendszerrel.

Tapasztalata, hogy a recepciósnak keményen ki van adva, hogy egy beteg mikor kerülhet orvos elé. A háziorvosok hiába kérik „sürgős” megjelöléssel a beutalást, nem számít, a legtöbbször hónapokat kell várni az időpontokra. Az SBO-ról nem is beszél. Amikor egy politikailag meghatározó személy azt nyilatkozza, hogy „nagy dolog…, nem kell orvoshoz menni”. Ennyi, ilyen egyszerűen, meg van ez oldva. 60 év felett különben is egyre többen halnak meg. Hogy is van ez? Számára valami nagyon nem érthető. Elindulhatnak azon a vonalon, hogy Balog Zoltán miniszter egy református pap, és mindazt elnézi, hogy a beteget földig tiporja, alázza ez a rendszer.

Visszatérve a háziorvosokra, minden elismerése az övék, Amíg ők tudnak ilyen feltételekkel, lelkiismerettel dolgozni, addig örülhetnek. Ha tovább kell menni, akkor nagyon nagy a baj.

Nagy Attila Gyula polgármester: nem tudja, mi lenne a megoldás az egészségügyben, nem szakember, nem látja át. A rendszerszintű hibákat valóban el kell juttatni a megfelelő politikusokhoz, illetékesekhez. A legnagyobb hibát jelenleg ő a humánerőforrásban, az orvosokban, ápolókban – tisztelet a kivételnek - látja. A flegmaságot, nemtörődömséget nem tudja elfogadni. Lehet, azt mondani, hogy az egészségügyben minden rendben van, ha a tapasztalatok nem ezek. A problémát ők nem fogják megoldani. Nekik abból kell a legjobbat kihozni, ami helyi szinten az ő kompetenciájuk, a háziorvosi szolgálat, fogorvosi szolgálat, orvosi ügyelet finanszírozása stb. terén kell jól dönteniük, gazdálkodniuk. Viszont ahol lehet, ott el kell mondaniuk a döntéshozóknak, hogy a kórházakban, járóbeteg szakellátó rendelőkben, a sürgősségi osztályon milyen állapotok uralkodnak.

Kérdés, észrevétel van-e? Amennyiben nincs, úgy elsőként javasolja Czékusné Dr. Csonka Erika háziorvos alapellátási tevékenységre szóló egészségügyi feladatellátási szerződésének – melléklet szerinti – módosítását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**66/2018. (IV. 24.) önkormányzati határozat**

**Tárgy:** Czékusné Dr. Csonka Erika háziorvosi alapellátási tevékenységre szóló egészségügyi feladatellátási szerződésének módosítása

**H A T Á R O Z A T**

1.) Üllés Nagyközség Képviselőtestülete Czékusné Dr. Csonka Erika háziorvossal a háziorvosi alapellátási tevékenységre kötött egészségügyi feladatellátási szerződésmódosítást az előterjesztés 1. sz. melléklete szerint jóváhagyja.

2.)A Képviselőestület felhatalmazza Nagy Attila Gyula polgármestert a módosított szerződés aláírására.

**Határidő:** azonnal

**Felelős:** Dr. Borbás Zsuzsanna

Erről jegyzőkönyvi kivonaton értesítést kap:

1.)Nagy Attila Gyula polgármester

2.)Dr. Borbás Zsuzsanna jegyző

3) Czékusné Dr. Csonka Erika háziorvos

4) Fáncsik Judit pénzügyi-gazdálkodási csoportvezető

4.)Irattár

Nagy Attila Gyula polgármester: kérdés, észrevétel van-e Dr. Ország Orsolya háziorvos szerződésmódosításával kapcsolatosan? Amennyiben nincs, úgy javasolja az alapellátási tevékenységre szóló egészségügyi feladatellátási szerződés – melléklet szerinti – módosítását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**67/2018. (IV. 24.) önkormányzati határozat**

**Tárgy:** Dr. Ország Orsolya háziorvosi alapellátási tevékenységre szóló egészségügyi feladatellátási szerződésének módosítása

**H A T Á R O Z A T**

1.) Üllés Nagyközség Képviselőtestülete Dr. Ország Orsolya háziorvossal a háziorvosi alapellátási tevékenységre kötött egészségügyi feladatellátási szerződésmódosítást az előterjesztés 2. sz. melléklete szerint jóváhagyja.

2.) A Képviselőestület felhatalmazza Nagy Attila Gyula polgármestert a módosított szerződés aláírására.

**Határidő:** azonnal

**Felelős:** Dr. Borbás Zsuzsanna

Erről jegyzőkönyvi kivonaton értesítést kap:

1.)Nagy Attila Gyula polgármester

2.)Dr. Borbás Zsuzsanna jegyző

3) Dr. Ország Orsolya háziorvos

4) Fáncsik Judit pénzügyi-gazdálkodási csoportvezető

4.)Irattár

Nagy Attila Gyula polgármester: kérdés, észrevétel van-e Dr. Vezendi Tamás fogorvos szerződésmódosításával kapcsolatosan? Amennyiben nincs, úgy javasolja az alapellátási tevékenységre szóló egészségügyi feladatellátási szerződés – melléklet szerinti – módosítását, melyet szavazásra bocsát.

A Képviselőtestület 5 igen szavazattal a javaslattal egyetért, és az alábbi határozatot hozza:

**68/2018. (IV. 24.) önkormányzati határozat**

**Tárgy:** Dr. Huri és Dr. Vezendi Egészségszolgáltató Bt. fogorvosi alapellátási tevékenységre szóló egészségügyi feladatellátási szerződésének módosítása

**H A T Á R O Z A T**

Üllés Nagyközség Képviselőtestülete a Dr. Huri és Dr. Vezendi Egészségszolgáltató Bt.- vel - képviseletében eljár: Dr. Vezendi Tamás vezető tisztségviselő - a fogorvosi alapellátási tevékenységre kötött egészségügyi feladatellátási szerződésmódosítást az előterjesztés 3. sz. melléklete szerint jóváhagyja.

1. A Képviselőestület felhatalmazza Nagy Attila Gyula polgármestert a módosított
2. szerződés aláírására

**Határidő:** azonnal

**Felelős:** Dr. Borbás Zsuzsanna

Erről jegyzőkönyvi kivonaton értesítést kap:

1.)Nagy Attila Gyula polgármester

2.)Dr. Borbás Zsuzsanna jegyző

3) Dr. Huri és Dr. Vezendi Egészségszolgáltató Bt.

 Dr. Vezendi Tamás fogorvos

4) Fáncsik Judit pénzügyi-gazdálkodási csoportvezető

4.)Irattár

Nagy Attila Gyula polgármester: ő beszélgetést fog kezdeményezni Dr. Vezendi Tamás fogorvossal, hogy átbeszéljenek egy-két dolgot. A beruházás által egy szépen felújított, korszerű rendelőt fog kapni, 2 rendelővel. A doktor úr azt ígérte – a két fogorvosi szék segítségével - gyorsítani fog majd a feladatellátáson, de szerinte ezzel ő több kvótát nem fog kapni, tehát nem tud több tb-s beteget ellátni. A rendszer valóban hagy némi kívánni valót maga után, de azért elég sok a panaszos ember is – nemcsak a tb-s ellátás kapcsán, hanem egyéb szakmai kérdésekben is.

Fodorné Bodrogi Judit képviselő: ő tud olyan esetről is, amikor a beteg ugyanazon ellátás kapcsán „fizetős” volt, de fel lett víve a tb-s ellátások közé is.

Barna Dániel képviselő: jelzi egy üllési lakos egészségügyi helyzetét, akinek szerinte már annyira rossz az állapota, hogy közegészségügyi szempontból – a településen élőkről - potenciális veszélyforrás lehet. Kéri megvizsgálni, mit lehet tenni, milyen segítséget, intézkedést tehet az önkormányzat?

Dr. Borbás Zsuzsanna jegyző: nem ismeri az ügyet, de utánanéz a konkrét ügynek.

Nagy Attila Gyula polgármester: régebbre visszanyúló ügy ez már, ő ismeri a helyzetet, ezzel kapcsolatban 2-3 éve egyeztetett az egyik háziorvossal.

Barna Dániel képviselő: ő úgy tudja, hogy ez a személy segítséget nem hajlandó elfogadni. Kérdés, kényszergyógykezelést lehet-e kezdeményezni?

Nagy Attila Gyula polgármester: nem tudja, lehet-e akarata ellenére kezeltetni olyan személyt, aki tudatánál van.

Barna Dániel képviselő: igen, de veszélyes a környezetére.

Dr. Borbás Zsuzsanna jegyző: utánanéz, mit lehet tenni.

Nagy Attila Gyula polgármester: további kérdés, észrevétel van-e még? Amennyiben nincs, megköszöni a részvételt és a nyílt ülést 15 52 perckor bezárja.

K.m.f.

 Nagy Attila Gyula Dr. Borbás Zsuzsanna

 polgármester jegyző